**Către**

 **Ministerul Muncii și Protecției Sociale**

***Doamnei Ministru Violeta Alexandru***

**Spre știință**

**Ministerul Justiției**

***Domnului Ministru Cătălin Marian Predoiu***

**Guvernul României**

***Domnului Prim-Ministru, Ludovic Orban***

Uniunea Națională a Barourilor din România a primit de la avocați din diferite barouri din țară atenționări cu privire la faptul că unele Agenții Județene pentru Plăți și Inspecție Socială refuză să aplice dispozițiile art. XV alin. (1) din OUG nr. 30/2020 pentru modificarea și completarea unor acte normative, precum și pentru stabilirea unor măsuri în domeniul protecției sociale în contextul situației epidemiologice determinate de răspândirea coronavirusului SARS-CoV-2 astfel cum a fost modificat prin OUG nr. 32/2020 în ceea ce privește avocații.

Acest refuz se motivează de unele Agenții Județene pentru Plăți și Inspecție Socială prin aceea că avocatul nu se regăsește în categoria „alți profesioniști” în lumina prevederilor sus-indicate.

Uniunea Națională a Barourilor din România vă solicită să faceți demersuri pentru a clarifica situația semnalată, fie prin modificarea legislației în mod corespunzător (inclusiv prin norme de aplicare ale Ordonanței) , fie prin impunerea unei poziții unitare în teritoriu, în sensul prevalării voinței legiuitorului potrivit cărei art. XV din OUG 32/2020 se aplică tuturor profesioniștilor inclusiv avocatilor.

Demersul nostru se bazează pe următoarele considerente:

a) Avocații se încadrează în dispozițiile art. 3 alin. (2) și (3) din Legea nr. 187/2009 privind Codul civil. Acest lucru rezultă, fără îndoială și din art. 8 alin. (1) din Legea nr. 71 din 3 iunie 2011 pentru punerea în aplicare a Legii nr. 287/2009 privind Codul civil:

*(1) Noțiunea „profesionist” prevăzută la art. 3 din Codul civil include categoriile de comerciant, întreprinzător, operator economic, precum și orice alte persoane autorizate să desfășoare activități economice sau* ***profesionale****, astfel cum aceste noțiuni sunt prevăzute de lege, la data intrării în vigoare a Codului civil.*

Legea 51/1995 pentru organizarea și exercitarea profesiei de avocat prevede că profesia de avocat este legal reglementată precum și activitățile profesionale ale avocatului.

b) Dispozițiile art. X din OUG nr.29/2020 privind unele măsuri economice și fiscal-bugetare care prevăd că avocații (ca de altfel și alte profesii juridice) sunt obligați să ia, cu observarea regulilor de disciplină sanitară, măsurile necesare în vederea asigurării continuității nu exclud, ci dimpotrivă justifică *a fortiori* accesarea de către avocați a măsurilor art. XV din OUG nr. 30/2020, modificat și completat prin OUG nr. 32/202. Dispozițiile art. X din OUG nr.29/2020 au semnificația interdicției de a refuza serviciul avocațial în acele situații în care potrivit legislației stării de urgență, acest serviciu este esențial pentru funcționarea serviciului public al justiției. Întreruperea activității, în sensul art. XV alin. (1) din OUG nr.30/2020 reprezintă situația *de facto* și are semnificația că, în perioada stării de urgență, avocatul nu efectuează activități profesionale care să genereze venituri din profesie (lipsa de contracte de asistență și în consecință lipsa de facturare; lipsa onorariilor retrocedate din partea titularului formei de exercitare a profesiei etc.);

c) *accesarea măsurilor prevăzute la art. XV alin. (1) din OUG nr.30/2020* *nu presupune suspendarea calității de avocat*. Suspendarea prevăzută de art.27 lit. d) din Legea nr.51/1995 reprezintă o stare de drept care înlătură temporar calitatea de avocat și exclude persoana în cauză de la aplicarea măsurilor prevăzute de art. XV din OUG nr.30/2020. Întreruperea activității reprezintă o problema *de facto* caracterizată prin situațiile prevăzute la lit.c) de mai sus;

d) Prin aplicarea în mod greșit a prevederilor art. XV alin. (1) se încalcă principiul egalității de șanse și de tratament cu celelalte categorii de profesioniști, în acordarea indemnizației prevăzute de OUG nr.30/2020, modificată prin OUG nr. 32/2020, principiu care rezultă din regimul facilităților privind amânarea plății chiriei și utilităților birourile de avocat, regim similar la care statul este obligat în conformitate cu dispozițiile art.16 al.1 din Constituția României coroborat cu art.2 al.1 și al.2 lit. e și din Ordinului nr. 137/2000 privind combaterea discriminării. Discriminarea între persoane aflate în aceeași situație datorită aceluiași eveniment, este interzisă.

Cu mulțumiri pentru colaborare,

**Președintele Uniunii Naționale a Barourilor din România**

**Av. dr. Traian Briciu**